VSC Sklep II Ip 47/2024, enako tudi , 
Sodna praksa višjih sodišč, 2024-03-13

Sabina Zakošek (preds.), mag. Aleksander Urankar (poroč.), Tatjana Kamenšek Krajnc

oprostitev plačila sodnih taks - pravna oseba - d.o.o.

Sodišče prve stopnje je pravilno povzelo četrti odstavek 11. člena ZST-1, da pravna oseba, kar je dolžnik, ne more biti oproščena plačila sodne takse, ki znaša do vključno 44 eurov, če pa je taksa višja od 44 eurov, mora plačati najmanj 44 eurov takse, plačila preostalega dela takse pa je lahko oproščena.

Pritožba se zavrne in se potrdi sklep sodišča prve stopnje v izpodbijani 1. točki izreka.

1. Sodišče prve stopnje je z v uvodu navedenim sklepom izreklo, da je dolžnik oproščen plačila sodnih taks nad 44,00 EUR od 30. 1. 2024 dalje za vloge, pri katerih je plačilo sodne takse procesna predpostavka (1. točka izreka). Razveljavilo je plačilni nalog z dne 16. 1. 2024 (2. točka izreka). Glede na podatke iz predloga ter po vpogledu v spletne strani AJPES je ugotovilo, da dolžnik posluje z izgubo (čista izguba za leto 2020 znaša 898,92 EUR, podatkov za kasneje ni v AJPES) in nima odprtega nobenega transakcijskega računa.

2. Zoper (smiselno) 1. točko izreka sklepa sodišča prve stopnje vlaga pritožbo dolžnik brez navedbe pritožbenih razlogov po prvem odstavku 338. člena Zakona o pravdnem postopku (v nadaljevanju: ZPP) v zvezi s 366. členom ZPP v zvezi s 15. členom Zakona o izvršbi in zavarovanju (v nadaljevanju: ZIZ). V pritožbi navaja, da nima odprtega transakcijskega računa, ker so mu ga banke proti volji zaprle in mu ga ne želijo več odpreti, saj so povezane v sistem ter ne zmore plačila sodne takse. Ne posluje preko blagajne, zato je neizvedljiva odločitev, da se mu naloži plačilo 44,00 EUR.

4. Sodišče prve stopnje je oprostilo dolžnika plačila sodne takse v višini nad 44,00 EUR, kar je pomenilo 11,00 EUR, in navedlo dejanske ugotovitve za odločitev. Te pritožbeno niso izpodbijane. Prav tako je sodišče prve stopnje pravilno povzelo četrti odstavek 11. člena Zakona o sodnih taksah (v nadaljevanju: ZST-1), da pravna oseba, kar je dolžnik, ne more biti oproščena plačila sodne takse, ki znaša do vključno 44 eurov, če pa je taksa višja od 44 eurov, mora plačati najmanj 44 eurov takse, plačila preostalega dela takse pa je lahko oproščena. Odločitev sodišča prve stopnje je bila materialnopravno pravilna.

5. Ker tudi sodišče druge stopnje ni ugodilo predlogu za oprostitev plačila taks, začneta teči rok za plačilo takse in rok za ugovor zoper že izdani plačilni nalog naslednji dan po vročitvi sklepa sodišča druge stopnje (tretji odstavek 14.a člena ZST-1).

6. V postopku na prvi stopnji ni bila storjena nobena od tistih bistvenih kršitev določb pravdnega postopka, na obstoj katerih pazi sodišče druge stopnje po uradni dolžnosti (drugi odstavek 350. člena ZPP v zvezi s 366. členom ZPP in 15. členom ZIZ). Zato je na podlagi 353. člena ZPP v zvezi z drugo točko 365. člena ZPP in 15. členom ZIZ zavrnilo pritožbo kot neutemeljeno in potrdilo sklep sodišča prve stopnje v izpodbijanem delu.

Zakon o sodnih taksah (2008) - ZST-1  - člen 11, 11/4

Opr št. sodišča II stopnje: VSC Sklep II Ip 302/2024, z dne 23.10.2024, ECLI:SI:VSCE:2024:II.IP.302.2024

Opr št. sodišča II stopnje: VSC Sklep I Cp 169/2024, z dne 27.05.2024, ECLI:SI:VSCE:2024:I.CP.169.2024

*Zadeve, v katerih je sodišče sprejelo vsebinsko enako stališče o procesnih oz. materialnopravnih vprašanjih.